和濟叔兄書齋言志一首
作者：彭汝礪
朝代：宋

paragraphs: 讌處重尋舊，淹留怪此身。
是非方背俗，趨向且依仁。
講論青瑶重，文章白日新。
材謀强訓練，機務默經綸。
抱策期寧漢，潜輝豈避秦。
幽扉重蘚跡，永巷絕車轔。
奧域爭先到，夷途約荐臻。
方從三友益，肯顧一瓢貧。
學以充吾志，思期惠爾民。
如何迷要路，未得泛通津。
雖謂神龍屈，寧慚尺蠖伸。
廟堂方致理，巖穴肯遺人。
自顧蓬蒿跡，終非草莽臣。
佇期携素業，相與奉嚴宸。
執己清成雪，謀邦銳應斤。
力求三代治，追復在昌辰。